Metode moderne de prognostic și modulare a terapiei în cancer, cu cercetătoarea Bianca Gălățeanu, invitata unui nou episod al seriei „microSCOP: cercetător UB la microfon”

Cercetătoarea Bianca Gălățeanu, conferențiar universitar doctor la Facultatea de Biologie a Universității din București, ne-a condus, în cadrul episodului cu numărul 7 al seriei „microSCOP: cercetător UB la microfon”, într-o vizită prin Laboratorul de Studiu al Cancerului, locul în care cercetători specializați în diverse domenii dezvoltă metode moderne de prognostic și modulare a terapiei în cancer. 
[bookmark: _GoBack]Totodată, ea ne-a vorbit despre Conferința OncoHub, în care specialiști din țară și din străinătate se întâlnesc pentru a-și împărtăși cunoștințele și pentru a discuta cele mai recente descoperiri și rezultate din această zonă de cercetare.
Al șaptelea episod al seriei microSCOP: cercetător UB la microfon poate fi accesat aici.
Parte a unei echipe multidisciplinare de cercetare, formată și consolidată în timp, Bianca Gălățeanu ne-a explicat principalele trei direcții de dezvoltare a unor metode de prognostic și modulare a terapiei în cancer din cadrul Laboratorului de Studiu al Cancerului al UB, „inima” acestui subiect de cercetare.
Așa cum arată invitata, prima direcție urmărește aprofundarea și validarea unor nanosisteme de transport și eliberare controlată a terapiei antineoplazice. Dezvoltată împreună cu ingineri specializați în știința materialelor, aceasta vizează diminuarea potențialele efecte adverse ale chimioterapiei, care, de multe ori, duc pacienții în imposibilitatea de continua terapia. Procesul astfel conturat ajută la țintirea celulelor tumorale, astfel încât medicamentele să ajungă direct la ele.
Asociat acestei teme de cercetare este studiul unor molecule noi, cultivate în cadrul laboratorului ex vivo, adică in vitro, pentru a studia anumite fenomene și a testa diverse medicamente. Ca atare, metoda vizează reconstituirea cât mai fidelă a micromediului tumoral întâlnit în organismul uman de așa natură încât rezultatele obținute să fie cât mai apropiate de ceea ce se obține în sistemele in vivo. Experimentele utilizate în cadrul acestei direcții de cercetare își propun să asigure un stadiu de dezvoltare cât mai avansat înainte de translatarea lor în studiile preclinice pe animale de laborator.
Cea de-a treia direcție de cercetare, considerată ca având cel mai mare impact de translatare în clinică și asupra pacienților oncologici este biopsia lichidă. Pornind de la faptul că diagnosticul oncologic se pune pe baza unei biopsii de țesut, care poate fi utilizată și pentru caracterizarea pofilului molecular particular al pacientului în vederea terapiei, cercetătoarea arată că, dat fiind că tumorile suferă modificări în timp, ar fi extrem de utilă monitorizarea în timp real a profilului molecular al fiecărui pacient. Această observare permanentă ar permite, pe de o parte, modularea terapiei la care pacientul răspunde, și, pe de altă parte, oferirea unui prognostic cu privire la evoluția lui.
Crezând cu tărie că scopul ultim al cercetării este să contribuie la vindecarea și starea de bine a oamenilor, Bianca Gălățeanu arată că, pentru ea, cercetarea nu este un simplu job pe care îl face un număr de ore pe zi, ci o activitate care trăiește în permanență în mintea și în sufletul ei, ajungând să fie un element definitoriu al personalității ei. 
Despre toate acestea, despre componența și planurile de viitor ale echipei din care face parte, ne-a vorbit cercetătoarea Bianca Gălățeanu în al șaptelea episod al seriei microSCOP: cercetător UB la microfon. 
În continuarea interviului, invitata ne-a explicat conceptul și obiectivele conferinței internaționale OncoHub, a cărei președintă este. Mai multe informații despre a treia ediție a conferinței internaționale OncoHub intitulată „Connecting Scientists & Physicians for Next Generation Cancer Management”, care se va desfășura anul acesta în perioada 20-22 septembrie, pot fi accesate și aici.
Conf. univ. dr. Bianca Gălățeanu este, în prezent, cadru didactic și cercetător științific gradul 2 în Departamentul de Biochimie și Biologie Moleculară al Facultății de Biologie a Universității din București. Deține o dublă specializare: în biochimie și farmacie. Este absolventa Secției de Biochimie a Facultății de Biologie a UB și a Masteratului de Biochimie și Biologie Moleculară al UB. În timpul stagiului doctoral, urmat în cadrul Școlii doctorale de Biologie a UB, a decis să urmeze cursurile Facultății de Farmacie din cadrul Universității de Medicină și Farmacie „Carol Davila” din București. Colaborează în diverse proiecte de cercetare cu cadre didactice și cercetători din Universitatea Politehnica din București și din UMF „Carol Davila” din București.
Domeniile sale principale de cercetare vizează bionanotehnologiile, biomaterialele, biopsiile lichide, oncologia, medicina regenerativă și tehnologia tumor-on-chip microfluidic. Mai multe detalii despre Bianca Gălățeanu sunt disponibile aici și aici.
* Materialul a fost filmat în Laboratorul de Studiu al Cancerului din cadrul Platformei de Cercetare în Biologie și Ecologie Sistemică a Facultății de Biologie, Universitatea din București.

Parte a programului de comunicare a științei dezvoltat de Universitatea din București, seria „microSCOP: cercetător UB la microfon” își propune să prezinte într-o manieră dinamică și succintă informații despre rezultatele concrete ale unor demersuri de cercetare notabile din cadrul UB.
Prin format și obiective, seria microSCOP: cercetător UB la microfon vine să completeze programul de comunicare a științei din cadrul Universității din București, care mai include Conferințele UB – Știința pe înțelesul tuturor și Doza UB de Știință.
Seria are ca obiectiv promovarea acelor proiecte de cercetare care, prin contribuția majoră adusă domeniului din care fac parte, au ajuns să beneficieze de recunoaștere internațională, încurajând astfel conexiunea dintre UB și diverse universități și instituții de cercetare din afară.
Microscopul, ai cărui invitați sunt în primul rând cercetători din cadrul UB premiați pentru rezultatele lor în cercetare, își propune să contribuie la informarea mediului academic românesc, dar și a altor categorii de public interesat, cu privire la principalele proiecte de cercetare desfășurate în interiorul UB, stimulând în acest fel dezvoltarea unor inițiative colaborative viitoare.
